b'\n_START_ARTICLE_\n\xc5\xbdupnija Ljubljana - Je\xc5\xbeica\n_START_SECTION_\nZgodovina\n_START_PARAGRAPH_\n\xc5\xbdupnija Je\xc5\xbeica je bila ustanovljena leta 1803, pred tem pa je bila podru\xc5\xbenica \xc5\xbdupnije Sv. Petra, od leta 1787 pa kot lokalija. Prva cerkev, ki se je imenovala Sv. Kancijan v Savljah in je bila ve\xc4\x8dkrat omenjena v srednjeve\xc5\xa1kih in kasnej\xc5\xa1ih dokumentih, ni ve\xc4\x8d ohranjena. Novo cerkev so sezidali v letih 1798 do 1802, s prizidkom po na\xc4\x8drtu arhitekta Vinka Glanza pa so jo dopolnili leta 1939.\n_START_SECTION_\nNotranjost cerkve\n_START_PARAGRAPH_\nDanes \xc5\xbeupnijsko cerkev na Je\xc5\xbeici sestavljata dva dela, enoladijski starej\xc5\xa1i prostor in kvadratna dvorana pokrita z ravnim kasetiranim lesenim stropom. Ohranjeno je nekaj stare umetni\xc5\xa1ke opreme (med drugim Herrleinova slika Sv. Magdalene pod kri\xc5\xbeem), najpomembnej\xc5\xa1i pa je mozai\xc4\x8dni okras za katerega sta naslikala osnutke slikarja Stane Kregar in Lojze \xc4\x8cema\xc5\xbear, v letih 1963 do 1985 pa je mozaike izdelal Alfio Tambosso.\n_START_SECTION_\nFarne spominske plo\xc5\xa1\xc4\x8de\n_START_PARAGRAPH_\nV \xc5\xbeupniji so postavljene Farne spominske plo\xc5\xa1\xc4\x8de, na katerih so imena va\xc5\xa1\xc4\x8danov iz okoli\xc5\xa1kih vasi (Je\xc5\xbeica, Kle\xc4\x8de, Savlje), ki so padli na protikomunisti\xc4\x8dni strani v letih 1942-1945. Skupno je na plo\xc5\xa1\xc4\x8dah 30 imen.'